Пейо Яворов
Майска вечер

chitanka.info

Забулена вечер, гадаеща младост,

с мечтателен шепот пристъпва едва:

— предчувствия смътни за скърби и радост

в гърдите ми ронят невнятни слова.

Зефири отбулят вълшебна съблазън,

целува я месец по тъжно лице;

— надежди възтържни и тайна боязън

отново вълнуват безсънно сърце.

И сянка припада край сянката в жажда —

преплитат се, чезнат по златни листа:

— мечта на мечтата се нежно обажда,

посреща мечтата позната мечта…

Издание:

П. К. Яворов, „Събрани съчинения в пет тома“, Български писател, С.1977–1979, под редакцията на К. Куюмджиев

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.